《清明日同人城南看花各赋七言古诗追和苏东坡杨孟载两先生作》
清代·保禄

东坡久不出，孟载亦已矣。一朝风雅擅千秋，六百年间两壬子。

吉祥古寺荒苍苔，西江省掖安在哉。更逢我辈文酒会，看花又向城南来。

今年闰岁春尚浅，草色才青柳条软。桃花李花漫烂开，新红乱飐玻璃盏。

诸公豪迈世绝伦，狂歌雅谑皆天真。浩劫不须问前后，座中俱属当时人。

槛外西山衔落日，诸公有兴转超逸。春水平铺玳瑁筵，香风争送珊瑚笔。

气酣诗就声铿锵，花前酹酒呼苏杨。千古风流有同调，九原一笑神洋洋。

作者简介：保禄，字在中，号雨村，满洲旗人。官户部笔帖式。有《野人居稿》。